Voorgelees deur: Richard van der Westhuizen en Denver Vraagom Regie: Kobus Burger Dié wenboek van 2017 se kykNET-Rapportprys vir fiksie is ’n verhaal wat oor baie dinge gaan. Een daarvan is taal en verlange, en hoe Afrikaans self ’n uitdrukking word van ’n verlange wat in sy wese onvervulbaar is. Dit is ook ’n liefdesbrief van ver af, sonder adres. Die onheelbare pyn van ’n vader wat nie van sy seun gehou het nie, is miskien die gravitasiekolk, die black hole in die boek waarheen alles neig, maar van waar geen lig kan kom nie. ’n Nuwe werk deur wyle Ryk Hattingh, wat sy eerste was in 19 jaar. Helder en poëties en tegelyk liries en wys, en meedoënloos eerlik.